Klompe-draers trap Proteas plat in AdelaideBrandon Glover en sy Nederland-spanmaats vier hul geskiedkundige oorwinning teen die Proteas. Foto: Twitter. Nóg ŉ Wêreldbeker-toernooi en net nóg ŉ teleurstelling vir Suid-Afrika op die groot verhoog. Dit is neusie verby met die Proteas se kanse om die T20-silwerware in Australië omhoog te hou nadat Nederland hulle met 13 lopies in Adelaide geklop het. En om verdere sout in Temba Bavuma en kie se wonde te vryf: Die Nederlanders se Suid-Afrikaans gebore spelers het vir die Proteas gewys waar Dawid die wortels gegrawe het. Stephan Myburgh het die bal aan die rol vir die manne in oranje gesit toe hy vanuit die staanspoor ŉ spul grenshoue van Kagiso Rabada en Lungi Ngidi se boulwerk geslaan het. Daarna het Colin Ackermann se onoorwonne 41 lopies vanaf slegs 26 aflewerings gesorg dat Nederland ŉ mededingende telling van 158/4 in hul toegelate 20 boulbeurte kon aanteken. Hoegenaamd nie ŉ slegte vertoning met die wilgerlat nie – veral nadat jou teenstanders jou gevra het om eerste die beenskutte aan te trek. Daarteenoor kon die Protea-kolfwerk met die Kusile-kragstasie vergelyk word: Dit lyk seker goed op papier, maar dit sukkel om aan die gang te kom. En wanneer die drie grootste kragopwekkingseenhede – Quinton de Kock, Rilee Rossouw en David Miller – onklaar raak, is dit maar eintlik nag. De Kock en Bavuma het teen die akkurate boulwerk van Fred Klaasen kleigetrap, terwyl Rossouw die eerste van Brandon Glover se drie slagoffers geword het. Glover, wat in Johannesburg gebore is, het met ŉ boulontleding van 3/9 gespog en benewens Rossouw se paaltjie het hy ook vir Miller en Wayne Parnell terug na die kleedkamer gestuur. Pure magic from Roelof van der Merwe! Iconic moments like this from every game will be available as officially licensed ICC digital collectibles with @0xFanCraze Visit https://t.co/8TpUHbQikC today to see if this could be a Crictos of the Game. pic.twitter.com/zABUCFTlw1 — ICC (@ICC) November 6, 2022 Ja, die Proteas was vroeër ongelukkig om die wedstrydpunte met Zimbabwe te deel, terwyl hulle baie goed teen Bangladesj en Indië gespeel het. Maar vandag – net soos Donderdag teen Pakistan – was hul teenstanders ongetwyfeld die beter span op die veld. “Dít is ŉ baie bitter pil om te sluk. Ons het vertroue in ons vermoëns gehad om vir die uitspeelwedstryde te kwalifiseer, maar ons kon dit nie doen nie. Ons het nie net paaltjies op die verkeerdste tye verloor nie, maar Nederland het ook die veld se afmetings baie beter as ons benut,” het Bavuma ná afloop van die wedstryd gesê. Kan ŉ mens daardie choke-woord gebruik as Suid-Afrika se teenstanders net beter en slimmer krieket gespeel het? Vandag word daar beslis in Amsterdam se strate feesgevier. Nederland 158/4 in 20 boulbeurte: Colin Ackermann 41*, Stephan Myburgh 37 en Keshav Maharaj 2/16. Suid-Afrika 145/8 in 20 boulbeurte: Rilee Rosssouw 25, Brandon Glover 3/9 en Fred Klaasen 2/20. Netherlands beat South Africa for the first time across any format ???? #SAvNED | #T20WorldCup — ESPNcricinfo (@ESPNcricinfo) November 6, 2022